Fuqarolik jamiyatini rivojlantirish markazi faoliyatini qo‘llab-quvvatlash chora-tadbirlari to‘g‘risida

Kuchli va adolatli fuqarolik jamiyatini qurish borasida amalga oshirilayotgan islohotlarni kompleks o‘rganish, tahlil qilish va baholashning yaxlit va mustaqil tizimini shakllantirish, ijtimoiy sheriklik va jamoatchilik nazorati mexanizmlari samaradorligini oshirish, ularni yanada rivojlantirishga oid takliflarni ishlab chiqish uchun ilmiy-amaliy maydon yaratish, shuningdek, O‘zbekiston Respublikasi Prezidenti huzuridagi Fuqarolik jamiyatini rivojlantirish bo‘yicha maslahat kengashining samarali faoliyatini ta’minlash maqsadida:
 1. Fuqarolik jamiyati shakllanishini monitoring qilish mustaqil instituti Ta’sischilar kengashining institutni Fuqarolik jamiyatini rivojlantirish markazi (keyingi o‘rinlarda — Markaz) etib qayta tashkil etish haqidagi taklifiga rozilik berilsin.
 2. Ma’lumot uchun qabul qilinsinki, quyidagilar Markazning asosiy vazifalari va faoliyat yo‘nalishlari hisoblanadi:
 xalq bilan muloqot holati va rivojlanishini o‘rganish, davlat organlari faoliyati ochiqligini tizimli tahlil qilish;
 fuqarolik jamiyatini rivojlantirish sohasida ilmiy va ekspert doiralar ishtirokida fundamental va amaliy tadqiqotlar tashkil etish va o‘tkazishga ko‘maklashish, ularning natijalarini umumlashtirish asosida o‘rta va uzoq istiqbolda fuqarolik jamiyatini rivojlantirishning milliy modelini yanada takomillashtirish va strategik yo‘nalishlarini belgilash bo‘yicha takliflar ishlab chiqish;
 fuqarolik jamiyati rivojlanishining normativ-huquqiy tartibga solinishi holatini va ushbu sohada huquqni qo‘llash amaliyotini tizimli o‘rganish va tahlil qilishni tashkil etish, fuqarolik jamiyati institutlari faoliyatining tashkiliy-huquqiy va iqtisodiy asoslarini takomillashtirish, jamoatchilik boshqaruvida ularning ishtirokini kengaytirish uchun qulay shart-sharoitlar yaratish bo‘yicha takliflar tayyorlash;
 ijtimoiy sheriklik va jamoatchilik nazoratini amalga oshirishni o‘rganish va tahlil qilishni tashkil etish, davlat organlarining fuqarolik jamiyati institutlari bilan samarali hamkorligi, ularning faoliyatini qo‘llab-quvvatlash va rag‘batlantirish choralarining zamonaviy mexanizmlarini joriy etish yuzasidan takliflar ishlab chiqish;
 fuqarolik jamiyati rivojlanishini, uning institutlarining davlat organlari bilan hamkorlik darajasini, shuningdek, mamlakatning ijtimoiy-iqtisodiy rivojlanishiga qo‘shgan hissasini baholash indikatorlarini ishlab chiqish va joriy etishni tashkillashtirish, ular asosida O‘zbekistonda fuqarolik jamiyati holati va rivojlanish tendensiyalari haqida davriy va maxsus ilmiy-tahliliy ma’ruzalar hamda boshqa materiallar tayyorlash;
 demokratik islohotlarni chuqurlashtirish jarayonlarini, aholining ijtimoiy kayfiyatiga ta’sir ko‘rsatishi mumkin bo‘lgan ijtimoiy-siyosiy, sotsial-iqtisodiy va boshqa vazifalarni hal etishda fuqarolik jamiyati institutlari ishtirokini, ular tomonidan jismoniy va yuridik shaxslarning huquq va qonuniy manfaatlari himoya qilinishini o‘rganish va tizimli tahlil qilish;
 raqobatdosh ko‘p partiyali tizimning rivojlanish darajasini tizimli tahlil qilish, siyosiy partiyalar tomonidan o‘z elektorati manfaatlari yo‘lida o‘tkaziladigan tadbirlarning samaradorligini oshirish bo‘yicha takliflar ishlab chiqish;
 fuqarolik jamiyati institutlarini rivojlantirish, fuqarolar faolligini oshirish, shuningdek, mamlakatni ijtimoiy-iqtisodiy rivojlantirish dasturlarini ishlab chiqish va amalga oshirishda nodavlat notijorat tashkilotlari ishtirokining muammolarini tizimli o‘rganish;
 fuqarolik jamiyatini tashvishga solayotgan dolzarb masalalar bo‘yicha ilmiy-amaliy konferensiyalar, seminarlar va jamoatchilik eshituvlarini o‘tkazishni tashkil etish, ularning yakunlarini tahlil qilish va umumlashtirish, shu asosida sotsial-iqtisodiy va ijtimoiy-siyosiy vazifalarni hal etishda fuqarolik jamiyati institutlari ishtirokini kengaytirish yuzasidan takliflar ishlab chiqish;
 fuqarolik jamiyatini rivojlantirish sohasidagi davlat siyosati va uning amaliy natijalari haqida jamoatchilik fikrini tizimli o‘rganishni tashkil etish, umumlashtirish va tahlil qilish, tegishli ijtimoiy tadqiqotlar o‘tkazish;
 fuqarolik jamiyati institutlari vakillariga tegishli professional ko‘nikmalarini shakllantirishda va ishbilarmonlik malaka darajasini oshirishda ko‘maklashish;
 davlat va jamiyat o‘rtasida ochiq muloqotni tashkil etish, fuqarolik jamiyati institutlarini rivojlantirish, aholi bilan qayta aloqa mexanizmlarini yo‘lga qo‘yish, fuqarolarning dolzarb muammolarini hal etishning optimal yondashuvlarini ishlab chiqish, xalqaro hamkorlikni rivojlantirishda fuqarolik jamiyati institutlariga ko‘maklashish borasida rivojlangan demokratik davlatlar tajribasini o‘rganish;
 O‘zbekiston Respublikasi Prezidenti huzuridagi Fuqarolik jamiyatini rivojlantirish bo‘yicha maslahat kengashi faoliyatini tashkiliy-uslubiy va axborot jihatdan ta’minlash.
 3. Markaz va uning hududiy bo‘linmalarining boshqaruv xodimlari umumiy cheklangan soni 115 nafardan iborat bo‘lgan tuzilmalari 1 va 2-ilovalarga muvofiq ma’qullansin.
 Markaz direktori, zarur hollarda, Markaz va uning hududiy bo‘linmalari tuzilmalariga belgilangan umumiy shtat soni doirasida o‘zgartirishlar kiritish huquqiga egaligi ma’lumot uchun qabul qilinsin.
 4. Belgilansinki:
 Markaz nodavlat notijorat tashkiloti shaklidagi yuridik shaxs hisoblanadi;
 Markaz qayta tashkil etilayotgan Fuqarolik jamiyati shakllanishini monitoring qilish mustaqil institutining huquq, majburiyatlari va shartnomalari, shu jumladan xalqaro shartnomalari bo‘yicha huquqiy vorisi hisoblanadi;
 Markaz direktori lavozimiga ko‘ra O‘zbekiston Respublikasi Prezidenti huzuridagi Fuqarolik jamiyatini rivojlantirish bo‘yicha maslahat kengashi rahbari o‘rinbosari hisoblanadi;
 fuqarolik jamiyati institutlari huquqlari va qonuniy manfaatlariga daxldor bo‘lgan barcha normativ-huquqiy hujjatlar loyihalari majburiy tartibda Markaz bilan ham kelishiladi;
 Markaz o‘z vazifalarini bajarishi uchun shartnoma asosida yetakchi ilmiy, ta’lim va tahliliy, shu jumladan xorijiy muassasalar ekspertlarini jalb etish huquqiga ega;
 davlat organlari rahbarlari Markazga har tomonlama ko‘maklashadi, jumladan Markaz o‘z vazifalarini bajarishi uchun unga zarur shart-sharoitlar yaratadi, shuningdek, so‘ralgan ma’lumotlarni o‘z vaqtida taqdim etadi, Markaz tomonidan o‘tkazilgan tahlillar yakunlari bo‘yicha kiritilgan materiallar va tavsiyalarni ko‘rib chiqadi;
 2019-yil 1-noyabrdan Yagona tarif setkasi bo‘yicha mehnatga haq to‘lashning tasdiqlangan razryadlariga ko‘ra Markaz xodimlarining lavozim maoshlarini belgilashda tarif koeffitsiyentlari ikki baravar oshirilgan miqdorda qo‘llaniladi.
 Qayd etilsinki, ushbu bandning sakkizinchi xatboshisida nazarda tutilgan tadbirlarni moliyalashtirish O‘zbekiston Respublikasi Oliy Majlisi huzuridagi Nodavlat notijorat tashkilotlarini va fuqarolik jamiyatining boshqa institutlarini qo‘llab-quvvatlash jamoat fondi mablag‘larini boshqarish bo‘yicha Parlament komissiyasi tomonidan subsidiya shaklida ajratiladigan mablag‘lar hisobidan amalga oshiriladi.
 5. Markazni O‘zbekiston Respublikasi Oliy Majlisi huzuridagi Nodavlat notijorat tashkilotlarini va fuqarolik jamiyatining boshqa institutlarini qo‘llab-quvvatlash jamoat fondi mablag‘lari hisobidan ta’minlash tartibi saqlab qolinsin.
 Quyidagilar Markaz faoliyatini moliyalashtirishning qo‘shimcha manbalari etib belgilansin:
 O‘zbekiston Respublikasi Innovatsion rivojlanish vazirligi tomonidan o‘tkaziladigan tanlovlar natijalari bo‘yicha ajratiladigan grantlar;
 xalqaro moliya va boshqa institutlar, chet el tashkilotlari grantlari;
 jismoniy va yuridik shaxslarning homiylik xayriyalari;
 xo‘jalik faoliyati va shartnoma asosida ko‘rsatilgan xizmatlardan tushgan tushumlar, shuningdek, qonun hujjatlari bilan taqiqlanmagan boshqa manbalar.
 O‘zbekiston Respublikasi Oliy Majlisi huzuridagi Nodavlat notijorat tashkilotlarini va fuqarolik jamiyatining boshqa institutlarini qo‘llab-quvvatlash jamoat fondi mablag‘larini boshqarish bo‘yicha Parlament komissiyasiga, shuningdek, Markazning ta’sischi — tashkilotlariga har yili uning buyurtmanomalariga binoan Markaz faoliyatining asosiy vazifa va yo‘nalishlari bilan bog‘liq tadbirlarni moliyalashtirish uchun zarur mablag‘larni nazarda tutish tavsiya etilsin.
 6. Markazga:
 fuqarolik jamiyatini rivojlantirish masalalari bo‘yicha seminarlar, ilmiy va ekspert muhokamalarini muntazam o‘tkazish;
 O‘zbekiston Respublikasi Prezidenti huzuridagi Davlat boshqaruvi akademiyasi tinglovchilarini hamda ekspert-tahlil yo‘nalishida kadrlar tayyorlaydigan oliy va boshqa ta’lim muassasalari talabalari (tinglovchilari)ni ish o‘rganuvchi-tadqiqotchi sifatida jalb etgan holda ilmiy-o‘quv laboratoriyalarini tashkil etish;
 O‘zbekiston Respublikasi Tashqi ishlar vazirligi va O‘zbekiston Respublikasi Moliya vazirligi bilan birgalikda bir oy muddatda O‘zbekiston Respublikasi Oliy Majlisi huzuridagi Nodavlat notijorat tashkilotlarini va fuqarolik jamiyatining boshqa institutlarini qo‘llab-quvvatlash jamoat fondi mablag‘lari hamda qonun hujjatlari bilan taqiqlanmagan boshqa manbalar hisobidan moliyalashtirgan holda 2020 — 2022-yillarda Markaz xodimlarini fuqarolik jamiyatini rivojlantirishga ixtisoslashgan yetakchi xorijiy tadqiqot va tahliliy institutlariga ish o‘rganish uchun yuborish bo‘yicha O‘zbekiston Respublikasi Vazirlar Mahkamasiga takliflar kiritish tavsiya etilsin.
 7. Belgilansinki:
 a) fuqarolik jamiyati rivojlanishi bo‘yicha Markaz tomonidan o‘tkazilgan o‘rganishlar va tahlillarning natijalari:
 O‘zbekiston Respublikasi Vazirlar Mahkamasi va uning Rayosati yig‘ilishlarida muntazam muhokama qilinadi, yakunlari bo‘yicha tegishli choralar ko‘riladi;
 ommaviy axborot vositalarida, markaziy davlat telekanallarida, matbuot nashrlarida va ushbu Markazning veb-saytida doimiy yoritiladi.
 O‘zbekiston Respublikasi Oliy Majlisi palatalariga fuqarolik jamiyati rivojlanishi bo‘yicha Markaz tomonidan o‘tkazilgan o‘rganishlar va tahlillarning natijalarini parlament va uning qo‘mitalari (komissiyalar) majlislarida ko‘rib chiqish amaliyotini joriy qilish tavsiya etilsin; 
 b) Markaz har yili O‘zbekistonda fuqarolik jamiyatining holati va uni rivojlantirish tendensiyalari to‘g‘risidagi ma’ruzani O‘zbekiston Respublikasi Prezidenti huzuridagi Fuqarolik jamiyatini rivojlantirish bo‘yicha maslahat kengashiga ko‘rib chiqish uchun kiritadi, u esa, o‘z navbatida, O‘zbekiston Respublikasi Prezidentiga axborot beradi.
 8. Markazga uch oy muddatda fuqarolik jamiyati rivojlanishini, uning institutlarining davlat organlari va tashkilotlari bilan o‘zaro hamkorlik darajasini, shuningdek, ularning mamlakatni sotsial-iqtisodiy va ijtimoiy-siyosiy jihatdan rivojlantirishga, shu jumladan 2030-yilgacha bo‘lgan davrda BMTning Barqaror taraqqiyot maqsadlarini amalga oshirish doirasida qo‘shgan hissasini baholash indikatorlarini ishlab chiqish va tasdiqlash tavsiya etilsin.
 9. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari:
 a) Markaz hududiy bo‘linmalarining egallab turgan binolaridan beg‘araz foydalanish huquqi saqlanib qolishini ta’minlasin;
 b) Qoraqalpog‘iston Respublikasi budjeti, viloyatlar va Toshkent shahri mahalliy budjetlarining qo‘shimcha manbalari mablag‘lari hisobidan:
 Markaz hududiy bo‘linmalari o‘z vazifa va funksiyalarini samarali bajarishi uchun zarur moddiy-texnik sharoitlar yaratib bersin;
 Markaz hududiy bo‘linmalari buyurtmanomalari asosida bino va xonalarni joriy ta’mirlash, ularni zamonaviy orgtexnika, mebel va zarur aloqa turlari bilan jihozlash bo‘yicha ishlarni tashkil etsin.
 10. O‘zbekiston Respublikasi Tashqi ishlar vazirligi Markazga xorijiy tadqiqot muassasalari bilan yaqin hamkorlikni yo‘lga qo‘yishda, tajriba almashish hamda zamonaviy uslub va yondashuvlar asosida fuqarolik jamiyati rivojlanishini o‘rganishni tashkil etish va tahlil qilish ko‘nikmalarini takomillashtirish uchun ularning malakali mutaxassislarini jalb etishda ko‘maklashsin.
 11. Markaz:
 a) O‘zbekiston Respublikasi Vazirlar Mahkamasining 2016-yil 7-oktabrdagi 336-son qarori bilan tasdiqlangan Rahbarlari xodimlarni Toshkent shahri va Toshkent viloyatida doimiy propiska qilish to‘g‘risida iltimosnoma kiritishi mumkin bo‘lgan davlat hokimiyati organlari, davlat va xo‘jalik boshqaruvi organlari, respublika ahamiyatiga molik boshqa davlat tashkilotlari ro‘yxatiga kiritilsin;
 b) quyidagi majburiy jo‘natmalar reyestriga kiritilsin:
 O‘zbekiston Respublikasi Davlat statistika qo‘mitasi, moliya, iqtisodiyot va sanoat, bandlik va mehnat munosabatlari, ichki ishlar vazirliklari, Davlat soliq qo‘mitasi, Davlat bojxona qo‘mitasi, Bosh prokuraturasi, Oliy sudi, boshqa vazirliklar va idoralarning statistik ma’lumotlari;
 O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligining Ommaviy kommunikatsiyalar masalalari bo‘yicha markazi byulletenlari va kunlik ma’lumotlari to‘plami;
 ijtimoiy-iqtisodiy sohadagi xorijiy matbuot sharhlari va ilmiy-tadqiqot institutlarining, shu jumladan O‘zbekiston Respublikasi Iqtisodiyot va sanoat vazirligi huzuridagi Prognozlashtirish va makroiqtisodiy tadqiqotlar instituti, O‘zbekiston Respublikasi Moliya vazirligi huzuridagi Budjet-soliq tadqiqotlari institutining tahliliy ma’ruza ma’lumotnomalari.
 12. Quyidagilarga:
 O‘zbekiston Milliy teleradiokompaniyasi raisi v.b. A.J. Xadjayev va O‘zbekiston Milliy axborot agentligi bosh direktori A.K. Ko‘chimovga fuqarolik jamiyati rivojlanishini o‘rganish va tahlil qilish natijalari ommaviy axborot vositalarida, markaziy davlat telekanallarida, matbuot nashrlarida doimiy yoritilishi;
 vazirliklar, idoralar, boshqa davlat organlari, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari rahbarlariga Markaz o‘z vazifalarini samarali amalga oshirishi uchun unga har tomonlama va to‘liq ko‘maklashish yuzasidan shaxsan javobgarligi ko‘rsatib o‘tilsin.
 13. O‘zbekiston Respublikasi Prezidentining 2017-yil 27-martdagi “Fuqarolik jamiyati shakllanishini monitoring qilish mustaqil instituti faoliyatini takomillashtirish bo‘yicha qo‘shimcha chora-tadbirlar to‘g‘risida”gi PQ-2851-son qarori o‘z kuchini yo‘qotgan deb hisoblansin.
 14. O‘zbekiston Respublikasi Adliya vazirligi Markazni mazkur qarorga muvofiq belgilangan tartibda qayta ro‘yxatdan o‘tkazishni amalga oshirsin.
 15. Markaz O‘zbekiston Respublikasi Adliya vazirligi va manfaatdor idoralar bilan birgalikda ikki oy muddatda qonun hujjatlariga mazkur qarordan kelib chiqadigan o‘zgartirish va qo‘shimchalar to‘g‘risida O‘zbekiston Respublikasi Vazirlar Mahkamasiga takliflar kiritsin.
 16. Mazkur qarorning ijrosini nazorat qilish O‘zbekiston Respublikasining Bosh vaziri A.N. Aripov va O‘zbekiston Respublikasi Prezidentining maslahatchisi R.S. Qosimov zimmasiga yuklansin.